Granst

Granst () is en Dörp in de Gemeen Sürsen in’n Landkreis Rodenborg, Neddersassen.

 Geografie 

Granst liggt op de Geest an dat rechte Över von de Oost. Op de anner Sied Oost liggt dat Huvenhoopsmoor.

De Naveröörd sünd Sürsen in’n Noordoosten, Seedörp, Godenst un Laamst in’n Süüdoosten, Rockst un Rhaar in’n Süüdwesten, Glinst in’n Westen un Augussendorp un Ochenhusen in’n Noordwesten.

 Historie 

Een Kilometer westen von Granst liggt en Grupp Hünengräver. Fröher weren dat 16 Stück, vondaag sünd dor man noch veer von nableven.

In’n Eersten Weltkrieg sünd negen Soldaten ut Granst fullen oder vermisst.Onlineprojekt Gefallenendenkmäler

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Sürsen in’n Kanton Sürsen höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Sürsen in’n Kanton Zeven.

De Oort weer vör 1859 in de Böörd Sürsen von dat Amt Zeven un denn von 1859 bet 1885 in dat Amt Bremervöör. Von 1885 bet 1977 weer Granst Deel von’n Kreis Bremervöör, de 1977 mit’n Landkreis Rodenborg tohoopgahn is.

Granst weer fröher en egenstännige Gemeen. De Gemeen Granst weer von 1965 bet 1974 Maat von de Samtgemeen Sürsen. Granst is mit de Gemeenreforn in Neddersassen an’n 1. März 1974 Deel von de Gemeen Sürsen worrn. Dorbi is de ole Samtgemeen Sürsen oplööst un de ne’e un gröttere Samtgemeen Sürsen billt worrn, to de de Oort sietdem tohöört.

 Inwahnertall 

 Religion 

Granst is evangeelsch-luthersch präägt un höört to dat Kaspel von de Lamberti-Kark in Sürsen.

För de Kathoolschen is de St.-Michaelskark in Bremervöör tostännig, de siet 1. September 2010 to de Karkengemeen Hillig Geist in Stood tohöört.

 Kultur 

En Denkmaal för de Fullenen ut de twee Weltkrieg’ steiht in Sürsen bi de Kark.

 Weertschop un Infrastruktur 

De Freewillige Füürwehr Granst is 2008 oplööst worrn, von wegen, dat de Füürwehr nich mehr noog Lüüd harr un ok keen Brandmeester mehr finnen kunn. De Füürwehr von Sürsen is nu för Granst mit tostännig.

 Verkehr 

Granst liggt an de Kreisstraat 119, de in’n Noordoosten na Sürsen un an de Bundsstraat 71 ran löppt un in’n Süüdwesten na Rocks un Rhaar an de Landsstraat 122 geiht. Lüttjere Straten gifft dat ans na Laamst (K 147) un Seedörp.

De nächste Autobahn is de Autobahn 1 (Afsnidd Hamborg–Bremen). De Opfohrt 48 Elsdörp liggt so 21 Kilometer in’n Süüdoosten von Granst an de L 131.

De nächsten Bahnhööv sünd de Bahnhoff Bremervöör un de Bahnhoff Heesdörp an de Bahnlien Buxthu-Bremerhoben, de wat över teihn Kilometer in’n Noorden liggt.

 Footnoten 

Kategorie:Oort
Kategorie:Landkreis Rodenborg (Wümm)